**BUXORO PSIXOLOGIYA VA XORIJIY TILLAR**

**INSTITUTINING**

**“ODOB-AXLOQ” QOIDALARI**

 **Kogon-2021 y.**

BUXORO PSIXOLOGIYA VA XORIJIY TILLAR INSTITUTINING

ODOB-AXLOQ QOIDALARI

1-BOB. UMUMIY QOIDALAR

1 modda Ushbu qoidalar bilan tartibga solinadigan munosabatlar

Mazkur Buxoro psixologiya va xorijiy tillar instituti (keyingi oʻrinlarda institut deb yuritiladi) Odob-axloq qoidalari (keyingi oʻrinlarda Qoidalar deb yuritiladi) Oʻzbekiston Respublikasining “Taʼlim toʻgʻrisida”gi qonuni, Oʻzbekiston Respublikasi Prezidentining 2019-yil 27-maydagi “Oʻzbekiston Respublikasida korrupsiyaga qarshi kurashish tizimini yanada takomillashtirish chora-tadbirlari toʻgʻrisida”gi PF-5729-son farmonining 8-bandi, Oliy taʼlim tizimida “Korrupsiyasiz soha” loyihasini amalga oshirish boʻyicha “Yoʻl xaritasi”ning 6-bandi va boshqa qonunosti hujjatlariga muvofiq ishlab chiqilgan boʻlib, institutntning pedagog (professor-oʻqituvchi) va boshqa xodimlari, talabalari, doktorantlari (keyingi oʻrinlarda — xodim, talaba va doktorant) kasbiy odob-axloqining tamoyillari, normalari, taʼlim jarayoni va xizmatdagi xulq-atvorining asosiy qoidalari bilan bogʻliq munosabatlarni tartibga soladi.

**2-modda. Odob-axloq qoidasining maqsad va vazifalari**

Odob-axloq qoidasining maqsadlari:

- xodim, talaba va doktorantlarda umumiy madaniyatni rivojlantirish;

-institutning xodim, talaba va doktorantlarining zamonaviy imijini shakllantirish hamda xodim, talaba va doktorantlarni institut va uning qadriyatlariga hurmat ruhida tarbiyalash;

­-institutda odob-axloq tushunchasini takomillashtirish va institutning xodim, talaba va doktorantlarini xulq-atvoriga boʻlgan talablarga oid yagona yondashuvni ishlab chiqishdan iboratdir.

Odob-axloq qoidasining vazifalari quyidagilardan iborat:

- huquqbuzarlik va jinoyatchilikning oldini olish, xodim, talaba va doktorantlar orasida odob-axloq qoidalarini buzish bilan bogʻliq boʻlgan nomaqbul xatti-harakat, jumladan, zoʻravonlik, shafqatsizlik va hayosizlikni targʻib va tashviq qilish, shuningdek, turli salbiy illatlar va milliy mentalitetimizga yot boʻlgan gʻoya va qarashlar, ekstremizm, separatizm, fundamentalizm va “ommaviy madaniyat”ning taʼsiri hamda xurujlaridan himoya qilish;

-mazkur nomaqbul xatti-harakatlar sodir etilishining sabab va shart- sharoitlarini aniqlash va ularni bartaraf etish;

-xodim, talaba va doktorantlarni yuksak huquqiy ong, Oʻzbekiston Respublikasining Konstitutsiyasi, qonunlari va boshqa normativ-huquqiy hujjatlariga qatʼiy rioya qilish ruhida tarbiyalash;

-xodim, talaba va doktorantlarda fuqarolarning huquqlari, erkinliklari va manfaatlarini doimo hurmat qilish va himoya qilish koʻnikmasini shakllantirish va yuksaltirish;

-xodim, talaba va doktorantlarda vatanparvarlik, yuksak maʼnaviy-axloqiy fazilatlarni shakllantirish va ularni milliy qadriyatlarimizga hurmat ruhida tarbiyalash;

-institutda sogʻlom ijtimoiy-psixologik muhitni shakllantirish va rivojlantirish;

institutning xodim, talaba va doktorantlarida tashqi koʻrinishga oid madaniyatni shakllantirish uchun sharoitlar yaratish;

institutning davlat va jamiyat hayotidagi hamda taʼlim tizimidagi nufuzi, obroʻ-eʼtiborini asrab-avaylash va yanada oshirish.

**3-modda. Qoidaning amal qilish doirasi**

Ushbu Qoida institutning barcha xodim, talaba va doktorantlariga nisbatan tatbiq etiladi.

 **2-BOB. ODOB-AXLOQ QOIDASINING TAMOYILLARI**

**4-modda.** Istitut **xodimi, talaba va doktorantlari xulq-atvorining asosiy tamoyillari**

Mazkur Qoida qonuniylik, fuqarolarning huquqlari, erkinliklari va qonuniy manfaatlarining ustuvorligi, vatanparvarlik, xizmat va taʼlim olish burchiga sodiqlik, adolat, halollik va xolislik, samaradorlik va tejamkorlik tamoyillariga asoslanadi.

**5-modda. Qonuniylik tamoyili**

Institutning xodim, talaba va doktorantlari Oʻzbekiston Respublikasi qonunchiligiga soʻzsiz rioya qiladilar hamda oʻz xizmat va oʻqish majburiyatlarini lavozim yoʻriqnomalari, mehnat shartnomalari, ushbu Odob-ahloq qoidalari, institut Ichki tartib qoidalari hamda taʼlimga oid boshqa meʼyoriy hujjatlariga muvofiq bajaradilar.

**6-modda. Fuqarolarning huquqlari, erkinliklari va qonuniy manfaatlarining ustuvorligi tamoyili**

Fuqarolarning huquqlari, erkinliklari va qonuniy manfaatlari institutning oliy qadriyati boʻlib hisoblanadi. institutning xodim, talaba va doktorantlari fuqarolarning huquqlari, erkinliklari va qonuniy manfaatlari buzilishiga yoʻl qoʻymaydilar va bunday buzilishlar roʻy bergan hollarda ularni tiklashga koʻmaklashadilar.

**7-modda. Vatanparvarlik, xizmat va taʼlim olish burchiga sodiqlik tamoyili**

Institutning xodim, talaba va doktorantlari taʼlim olish va xizmat faoliyatlarini maʼnaviy-axloqiy qadriyatlar, Vatanga sadoqat, xizmat va taʼlim olish burchiga sodiqlik asosida jamiyatning institutga boʻlgan talabi va ishonchini ifodalagan holda amalga oshiradilar. Xodim, talaba va doktorantlar taʼlim olish va xizmat burchlarini oʻzaro xayrixohlik, oʻz manfaatlari va mafkuraviy qarashlaridan qatʼiy nazar lozim darajada bajaradilar.

**8-modda. Adolat, halollik va xolislik prinsipi**

institutning xodim, talaba va doktorantlari taʼlim olish va xizmat faoliyatlarini amalga oshirishda adolatli, halol va xolis boʻlishlari hamda institutga tegishli boʻlgan saytlar va ijtimoiy tarmoqlarga murojaat qilgan barcha yuridik va jismoniy shaxslarga nisbatan ushbu prinsip talablari asosida munosabatda boʻlishlari shart.

**9-modda. Samaradorlik va tejamkorlik prinsipi**

Institutning xodim, talaba va doktorantlari oʻz faoliyati samaradorligini innovatsion texnologiyalarni tatbiq etish va boshqa yoʻllar bilan doimiy ravishda oshirib boradilar.

institutning xodim, talaba va doktorantlari, oʻz navbatida institut mulkiga, oʻzining va boshqa shaxslarning vaqtiga masʼuliyat va ehtiyotkorlik bilan yondashadilar.

**3-BOB. KORRUPSIYAGA QARShI KURAShISh**

**10-modda. Korrupsiyaning har qanday shakl va koʻrinishini qabul qilmaslik**

Institutning xodim, talaba va doktorantlari korrupsiyaning har qanday shakl va koʻrinishini qabul qilmaydilar va uning biror-bir tarzda namoyon boʻlishiga qarshi hamjihatlikda qonuniy choralarni koʻradilar.

Xodim, talaba va doktorantlar korrupsiyaga qarshi kurashishlari va uning profilaktikasiga faol koʻmaklashishlari, shuningdek, institut hududida korrupsiyaviy huquqbuzarliklar sodir etilishiga yoʻl qoʻymaslik, oʻz faoliyatlarini oshkora va adolatli amalga oshirishlari, yuqori axloqiy qadriyatlar va prinsiplarga sodiq qolgan holda qonun ustuvorligiga qatʼiy rioya etishlari shart.

Institutning xodim, talaba va doktorantlari oʻz mavqeyidan foydalangan holda yoki jismoniy va yuridik shaxslardan ularning manfaatlarini koʻzlagan holda muayyan harakatni bajarishi yoki bajarmasligi evaziga bevosita oʻzi yoki vositachi orqali pul, qimmatli qogʻozlar, moddiy boyliklar, sovgʻalar, ssudalar, mulkiy mohiyatga molik boʻlgan xizmatlar olishi taqiqlanadi.

**4-BOB. XODIM, TALABA VA DOKTORANTLARNING YURISH-TURISH VA RASMIY MULOQOTIGA OID TALABLAR**

**11-modda. Institutda kiyinish va tashqi koʻrinishga oid qoidalar**

Institutning xodim, talaba va doktorantlari oʻz oʻqish va kasbiga mos boʻlgan zamonaviy kiyimda boʻlishlari lozim.

Institutning xodimi, talabasi va doktoranti boʻlgan xotin-qizlari diqqatni tortadigan, xususan, tanani shaffof koʻrsatib turadigan, yelka, koʻkrak va qorin, tizzadan yuqori qismlari ochiq qoladigan hamda haddan ziyod tor kiyimda, shuningdek, quloqchinlar, quloq va barmoqlardan tashqari tananing turli qismlariga turli zirak yoki metall buyumlar bilan, tanasining koʻrinib turadigan qismida pirsing yoki tatuirovkada oliy taʼlim muassasasiga kelishlari mumkin emas. Shuningdek, talabalarning institutga kelishi ruxsat etilgan formasiga turli din va konfessiyalar hamda submadaniyatlarga mansublikni aks ettiruvchi elementlarni (hijob, kipa, kashaya, xoch va boshqalar) qoʻshishga yoʻl qoʻyilmaydi.

Talaba-qizlar oliy taʼlim muassasasiga och rangli va yorqin rangda boʻlmagan bluzkalarda, tizzani yopib turadigan yubka yoki odmi kostyum va toʻq rangdagi poyabzalda kelishlari lozim, shuningdek, oʻzlari bilan zaruriy oʻquv vositalarini olib kelishlari shart.

Institutning xodimi, talabasi va doktoranti boʻlgan erkaklar oq, havorang, och jigar rang yoki och kulrang koʻylakda, klassik uslubdagi shim yoki odmi kostyum, galstukda va toʻq rangdagi poyabzalda kelishlari lozim. Bunda, talabalar oʻzlari bilan zaruriy oʻquv vositalarini olib kelishlari shart.

Xodim, talaba va doktorantlarning auditoriya va xizmat xonalarida ustki kiyim (plash, palto*,* kurtka kabilar)da yurishlari taqiqlanadi.

Xodimlar, talabalar va doktorantlarning tashqi qiyofasi va kiyimlari ozoda, pokiza boʻlishi lozim.

**12-modda. Majlis va yigʻinlarda ishtirok etish**

institutning xodim talaba va doktorantlari turli tadbirlar (majlislar, tantanali yigʻilishlar, uchrashuvlar, bayramlar)dagi ishtiroki jarayonida soʻzga chiquvchilarga nisbatan hurmat bilan munosabatda boʻlishlari, tadbir davomida tinchlik va osoyishtalikni saqlashlari shart boʻlib, raislik qiluvchi va moderatorning ruxsatisiz luqma tashlash va soʻzga chiqish mumkin emas. Zarurat tugʻilganda nutqlar oʻrtasida majlislar zalidan chiqib-kirish mumkin.

**13-modda. Binolarda yurish-turish qoidalariga amal qilish**

Binolarga kirish va chiqish joylarida, shuningdek, yoʻlaklarda talabalar xodimlarni, erkaklar ayollarni, yoshlar esa kattalarni oʻzlaridan oldin oʻtkazib yuborishlari lozim.

Xodim, talaba va doktorantlar institut hududida yoʻlning oʻng tomonidan yurishlari, shuningdek, yoʻlak va xonalarda mobil aloqa vositalari orqali baland ovozda gaplashmasliklari kerak. Bir-birlariga duch kelganda salomlashishlari, talabalar xodimlarga, yoshlar kattalarga birinchi boʻlib salom berishlari tavsiya etiladi.

**14-modda. Xodim, talaba va doktorantlarning rasmiy muloqot meʼyorlari**

Institutning xodim, talaba va doktorantlari tashkilot va muassasalar, ommaviy axborot vositalari hamda fuqarolar bilan oʻzaro munosabatga kirishganda quyidagi rasmiy muloqot meʼyor va qoidalarga amal qilishlari kerak:

- oʻz harakatlarini institut manfaatlarini koʻzlab amalga oshirish, uning imijini saqlash va oshirish, institut, uning xodimlari, talabalari va doktorantlari nomi va manfaatlariga ziyon yetkazadigan harakatlarni amalga oshirmaslik, shuningdek, ular bilan muloqot qilganda hamda ijtimoiy tarmoqlardagi yozishmalarida oʻzlarining namunali xulq-atvori bilan institut haqida ijobiy taassurot uygʻotish;

- institutning xodim, talaba va doktorantlari haqida haqiqatga toʻgʻri kelmaydigan yoki notoʻgʻri talqin qilingan, notoʻgʻri talqin qilish uchun imkon beradigan maʼlumotlarni tarqatmaslik, bunday maʼlumotlar tarqalishiga yul qoʻymaslik, shuningdek, jamoat oldida va ijtimoiy tarmoqlarda bu mavzuda chiqishlar qilmaslik;

- xodim, talaba va doktorantlarning roziligisiz ularning shaxsiy hayotiga oid maʼlumotlarni oshkor qilmaslik;

- xodim, talaba va doktorantlar haqida ularning kasbiy va oʻquv faoliyatiga oid boʻlmagan maʼlumotlarni aniqlashtirmaslik;

- xizmat axborotlarini taqdim etish qoidalariga amal qilish;

- soʻralgan axborotni yetarlilik (haddan tashqari qisqa shu bilan birga oʻta keragidan ortiq) va ishonchlilik (qayta tekshirishni talab qilmaydigan) talablariga muvofiq holda taqdim etish;

- oʻz xizmat vazifalarini bajarish jarayonida olingan maʼlumotlardan maqsadga muvofiq boʻlmagan tarzda foydalanmaslik, shuningdek, ularni institut rahbariyati ruxsatisiz tarqatmaslik va boshqa tashkilotlarga yoʻllamaslik;

- xodim, talaba va doktorantlarning taʼlim jarayonidagi faoliyati va kasbiy harakatlarini asossiz tanqid qilmaslik, jamoat oldida chiqishlar, shuningdek, ommaviy axborot vositalari va turli xil ijtimoiy tarmoqlarda davlat hokimiyati va boshqaruvi organlari va institut faoliyati, uning xodimlari harakatlarini haqiqatga toʻgʻri kelmaydigan, asossiz va aniq dalillarga asoslanmagan holda muhokama qilmaslik va ular haqida baho berib, fikr-mulohazalar bildirmaslik.

**15-modda. Ish va taʼlim olish vaqtiga rioya qilish**

Xodim, talaba va doktorantlar dars mashgʻulotlari va ishga oʻz vaqtida kelishlari, mehnat hamda oʻqish intizomiga rioya qilishlari shart.

**16-modda. Institutda gʻayriaxloqiy va nojoʻya xatti-harakatlarni sodir etishga yul qoʻyilmasligi**

Talaba va doktorantning oʻqishiga, xodimning esa institutda mehnat faoliyatini yuritishiga toʻsqinlik qiladigan quyidagi gʻayriaxloqiy va nojoʻya xatti-harakatlarni sodir etishi qatʼiyan taqiqlanadi:

- har qanday huquqbuzarlik yoki jinoyat sodir etish, jumladan, tuhmat qilish, haqoratlash;

- giyohvand moddalar, psixotrop vositalar va ularning analoglari, alkogol va tamaki mahsulotlarini institutda isteʼmol qilish va tarqatish;

- tinchlik yoki osoyishtalikka qarshi tajovuz qilish, janjallashish, qimor va tavakkalchilikka asoslangan boshqa oʻyinlar oʻynash;

- institutga moddiy va uning obroʻsiga salbiy taʼsir etuvchi maʼnaviy zarar yetkazish;

- xodim, talaba va doktorantlarga jismoniy, maʼnaviy yoki moddiy zarar yetkazish;

- institut hamda uning binolari atrof-muhitini har qanday koʻrinishda ifloslantirish;

Institut binolari va hovlisida, shuningdek, institut binolariga tutashgan va ulardan 500 metrdan kam boʻlmagan hududda spirtli ichimliklar ichish va tamaki yoxud boshqa turdagi mahsulotlarni chekish hamda mast holda boʻlish, tashqi koʻrinishga va belgilangan etiket qoidalariga zid ravishda sochlari oʻsgan, toʻzgʻigan, soqoli olinmagan va kiyinish talabiga rioya qilmagan holda kelish;

- institutga tegishli kompyuterlarda institutga tegishli boʻlmagan maʼlumotlarni, shuningdek, turli kinofilmlar, noqonuniy maʼlumotlar, behayo surat va filmlar, milliy, irqiy, etnik, diniy adovatni targʻib qiluvchi, ekstremistik, separatistik va fundamentalistik kayfiyatdagi har qanday materiallarni tayyorlash, koʻrish, saqlash, tarqatish va ularga daʼvat etish;

- oʻquv mashgʻulotlari va ishga hamda xodim va talabalarning osoyishtaligiga xalaqit beradigan xatti-harakatlar sodir etish (radiouzatgich, televizor, multimedia va ovoz chiqaruvchi moslamalardan maqsadsiz foydalanish yoxud zarar yetkazish);

- umumbashariy va milliy qadriyatlarga xos boʻlmagan yoki institut, uning xodimlari nufuziga putur yetkazadigan materiallarni internet tarmogʻi va boshqa ijtimoiy tarmoqlarga joylashtirish yoki ulardan turli nomuvofiq maqsadlarda foydalanish.

Xodimlar, talabalar va doktorantlar tomonidan institutning obroʻsi, qadr-qimmati va nufuzini tushiradigan, taʼlim jarayonining maʼnaviy buzilishiga olib keladigan agressiya, odamlarning shaʼni va qadr-qimmatini kamsitadigan, zoʻrlash va vahshiylik, vandalizm, millatlararo nizo qoʻzgʻatadigan, diniy yoʻnalishdagi, terrorizm, ekstremizm va fundamentalizm, shuningdek, behayo va ishqiy sahnalarni namoyon qiladigan fotosuratlar, video va audioyozuvlardan foydalanish va ularning tarqatilishiga yoʻl qoʻyilmaydi.

Shuningdek, davlat hokimiyati va boshqaruvi organlari va institut faoliyati, uning xodimlari hamda talabalari shaʼni, qadr-qimmati hamda obroʻsiga salbiy taʼsir qiluvchi haqiqatga toʻgʻri kelmaydigan, asossiz va tekshirilgan dalillarga asoslanmagan turli xil koʻrinishdagi maʼlumot, fikr, mulohaza va munosabatlarni internet, ijtimoiy tarmoqlar, shuningdek, boshqa ommaviy axborot manbalarida, tarqatuvchilarda, tashuvchilarda paydo boʻlishi (oshkor etilishi) hamda shunday maʼlumotlarga ijobiy munosabat bildirish (“layk” bosish, repost qilish) mazkur talaba va doktorantning oʻqishiga, xodimning esa institutda mehnat faoliyatini yuritishiga toʻsqinlik qiladigan gʻayriaxloqiy va nojoʻya xatti-harakat boʻlib hisoblanadi.

**5-BOB. INSTITUT** **RAHBARIYATINING ODOB-AXLOQQA OID MAJBURIYATLARI VA KASBIY FAOLIYATIDA MANFAATLAR TOʻQNAShUVIGA YOʻL QOʻYMASLIKKA OID TARTIBLAR**

**17-modda. Rahbarning majburiyatlari**

Institut rahbariyati hamda tarkibiy boʻlinma rahbarlari (keyingi oʻrinlarda — rahbar) oʻziga boʻysunuvchi xodimlarga nisbatan yuqori professionallik, xolislik, soflik va adolatda oʻrnak boʻlishi, institut yoxud uning tarkibiy boʻlinmasida ijobiy, maʼnaviy-psixologik muhit shakllanishiga koʻmaklashishi lozim. Rahbar boʻysunuvchi xodimlardan ularning xizmat vazifalari doirasidan chiquvchi topshiriqlarni bajarishini talab qilmasligi, shuningdek, qonunga xilof xatti-harakatlarni sodir etishga undamasligi kerak.

***Rahbar oʻz faoliyatida****:*

- kadrlarni qarindoshlik, hamshaharlik yoki shaxsiy sadoqat belgilari boʻyicha tanlash va joy-joyiga qoʻyish va mehnat munosabatlarida kamsitish holatlariga yoʻl qoʻymasligi;

- guruhbozlik, mahalliychilik, favoritizmga, shuningdek, oʻz xizmat vazifalarini bajarish jarayonida boshqa salbiy omillarning kelib chiqishiga yul qoʻymasligi;

- qoʻpollik qilmasligi, odamlarning shaʼni va qadr-qimmatini kamsitmasligi, ularga psixologik va jismoniy taʼsir koʻrsatmasligi;

- manfaatlar toʻqnashuvining oldini olish va ularni tartibga solish yuzasidan oʻz vaqtida chora-tadbirlar koʻrishi;

- korrupsiyaning oldini olish choralarini koʻrishi;

- xodimlarning kasbiy va intellektual jihatdan rivojlanishlari uchun qulay ish joyi, zamonaviy kompyuterlar, internet tarmogʻi, kutubxona fondi va axborot resurslaridan erkin foydalanishlari, xordiq chiqarishlari, dam olishlari, jismonan chiniqishlari uchun barcha sharoitlarni ichki imkoniyatlardan kelib chiqib yaratib berishi;

- xodimlar faoliyatini samarali tashkil etib, oʻziga ishonib topshirilgan mulkka va moliyaviy mablagʻlarga ehtiyotkorlik va tejamkorlik bilan munosabatda boʻlishi shart.

Rahbar qoʻl ostidagi xodimlarning mehnat intizomiga rioya qilishlarini talab qilishi va uni taʼminlashga masʼuldir.

**6-BOB. XODIM, TALABA VA DOKTORANTLARNING OʻZARO MUNOSABATLARIGA OID TALABLAR**

**18-modda. Xodim, talaba va doktorantlarning oʻzaro munosabatlari**

Xodim, talaba va doktorantlarning oʻzaro munosabatlari milliy qadriyat va anʼanalar, yagona jamoaviy muhit, oʻzaro hurmat va eʼtibor, doʻstlik, hamjihatlik, halollik va adolat tamoyillariga asoslanishi lozim.

Xodim, talaba va doktorantlarning oʻzaro munosabatlarida inson qadr- qimmatiga hurmatsizlik, shaxsiyatni kamsitish, oʻzganing intellektual mulkini oʻzlashtirib olish, qoʻpollik, behayo soʻzlar ishlatish, mushtlashish qatʼiyan man etiladi.

Pedagog xodimlar tomonidan talabalarga nisbatan oʻquv va tarbiya jarayonidagi yuqori talabchanlik ularning shaxsini hurmat qilish bilan birgalikda amalga oshirilishi kerak.

**19-modda. Pedagog xodim va talabalarning auditoriyadagi va undan tashqaridagi oʻzaro munosabatlari**

Pedagog xodim auditoriyaga kirganida, barcha talabalar oʻrinlaridan turib hurmatlarini bildirgan holda kutib olishlari, soʻngra pedagog xodim salomlashib, oʻtirishga ruxsat bergach, oʻz joylarini egallashlari kerak. Pedagog xodim darsini tugatib, auditoriyadan chiqib ketayotganda ham talabalar oʻrinlaridan turib, kuzatib qoʻyishlari lozim.

Pedagog xodimlar oʻquv jarayoni va boshqa holatlarda ham talabalarning shaxsini hurmat qilishi, ular bilan munosabatda ochiqlik va xayrixohlik tamoyillariga amal qilish, talabalarga taʼlim berish jarayonida oʻz vazifalarini begʻaraz amalga oshirishi, talabaga munosabatda ularni kamsitish, qoʻpol soʻz ishlatish, oʻzini yuqori tutish va tanish-bilishchilik kabi yondashuv shakllarini mutlaqo qoʻllamaslik, ularga nisbatan doimo haqqoniy munosabatda va xolis boʻlishlari shart.

Pedagog xodimlar talabalarga ularni qiziqtirgan fan yoki oʻquv kursiga oid masalalar yuzasidan dars jarayonidan tashqari vaqtlarda bergan savollariga ham axloq meʼyorlariga amal qilgan holda javob qaytarishlari va ularni fanga boʻlgan qiziqish va ishtiyoqlarini oshirish choralarini koʻrishlari zarur.

**20-modda. Akademik taqiq va tazyiqqa yoʻl qoʻyilmasligi**

institut hayotida rahbariyat yoki pedagog xodim tomonidan talabalarni ularning roziligisiz muayyan ishlarga jalb etganlik, haq toʻlamasdan ularning mehnat kuchidan foydalanish (universitet va unga biriktirilgan boshqa hududda Oʻzbekiston Respublikasi Prezidenti yoki Vazirlar Mahkamasining tegishli qarori bilan xavfsizlik standartlariga qatʼiy rioya qilingan holda ixtiyoriy shanbalik va boshqa turdagi tadbirlar tashkil etilgan hollar bundan mustasno) maqsadida ularga murojaat etilganida, talabalar tomonidan bunday soʻrovga rad javobining berilishi pedagog xodim tomonidan kelgusida ularga dars mashgʻulotida past baho qoʻyish yoki boshqa turdagi tazyiq va taʼqib qilish bilan bogʻliq munosabat koʻrsatilishiga imkon bermaydi va bunday taʼqib tegishli javobgarlikka sabab boʻladi. Shuningdek, institut pedagog xodimlarining kasbiy faoliyatiga aralashishga, taʼlim oluvchilarning bilimlarini toʻgʻri va xolis baholashga taʼsir koʻrsatishga, shuningdek, ushbu pedagog xodimlarning xizmat majburiyatlarini bajarishiga toʻsqinlik qilishga yoʻl qoʻyilmaydi.

**21-modda. Uyali aloqa vositalaridan foydalanish**

Dars mashgʻulotlari vaqtida uyali aloqa vositalaridan foydalanish barcha uchun qatʼiyan taqiqlanadi. Uyali aloqa vositalaridan foydalanishga zarur va uzrli holatlarda pedagog xodimning ruxsati bilangina ruxsat etilishi mumkin.

**22-modda Dars mashgʻulotida ishtirok etish**

Talabalarning darsga kech qolib kelishlariga yoʻl qoʻyilmaydi. Lekin uzrli sababga koʻra darsga kech qolgan talaba uzr soʻrab, pedagog xodimning ijozati bilan auditoriyaga kirib oʻz joyini egallashi mumkin.

Pedagog xodim dars mashgʻulotlariga oʻzining nojoʻya harakatlari bilan xalaqit berayotgan talabani yuzaga kelgan vaziyat haqida fakultet dekanini (dekan oʻrinbosari yoki tyutor-guruh murabbiysini) xabardor qilgan holda darsdan chetlatishi mumkin,

Oʻquv jarayoni talabalar, ish beruvchi, oʻqituvchilar va maʼmuriyat oʻrtasida ochiq muloqot shaklida talabaga yoʻnaltirilgan yondashuv asosida taʼlim standartlarini inobatga olgan holda rejalashtiriladi. Ushbu jarayonda ish beruvchi va talabalarning talab va istaklari muhokama qilinadi. Barcha manfaatdor tomonlar taʼlim dasturining yaratilishi va oʻzlashtirilishi boʻyicha oʻtkaziladigan muhokamaga jalb etilishi mumkin.

**23-modda. Dars mashgʻulotidan tashqari vaqtda muloqot qilish**

Talaba uchun pedagog xodim bilan dars mashgʻulotlaridan tashqari vaqtda muloqot qilish zarurati boʻlsa, u holda muloqot:

- maslahat soatlari, mustaqil ish yoki oʻzaro kelishuv boʻyicha belgilangan vaqtda amalga oshirilishi mumkin;

-talaba oʻzi muloqot qilmoqchi boʻlgan pedagog xodimning lavozimi, ismi, otasining ismi va familiyasini bilishi maqsadga muvofiq.

Asoslangan jiddiy sabablar (qoʻpollik, tamagirlik, dars sifatining pastligi, pedagog xodimning aybi bilan mashgʻulotlar oʻtkazilishidagi muntazam uzilish hollarini isbotlovchi dalillar va b.) hamda guruh (kurs)ning yakdil fikri mavjud boʻlgan holatlarda talabalar pedagog xodimni almashtirish haqida iltimos bilan fakultet dekaniga murojaat qilishlari mumkin.

Talabalar dars mashgʻulotlaridan tashqari vaqtda professor-oʻqituvchilardan maslahat olish uchun kafedra mudiri tomonidan tasdiqlangan grafik asosida maslahat soatlari belgilab qoʻyiladi.

**24-modda. Subordinatsiya**

Institut rahbar xodimlariga xodim, talaba va doktorantlar tomonidan biron-bir masala yuzasidan vujudga kelgan holatlar boʻyicha murojaat qilinishi muayyan tartib (subordinatsiya tamoyili), yaʼni munosabat bildirishdagi rahbariyat boʻgʻinlariga bosqichma-bosqich chiqish asosida tashkil etiladi. Institut rektoriga talabalarning toʻgʻridan-toʻgʻri murojaat qilish holatlari bundan mustasno.

**25-modda. Tashabbus va faollik**

Xodim, talaba va doktorantlarning universitetda maʼnaviy-ahloqiy muhitni yanada yaxshilash, taʼlim sifatini oshirish, innovatsion gʻoyalardan samarali foydalanish, turli xil manfaatli tadbirlar uyushtirish boʻyicha tashabbus va gʻoyalari ragʻbatlantiriladi.

**7-BOB. XODIM, TALABA VA DOKTORANTLARNING ODOB-AXLOQQA OID MAJBURIYATLARI**

**26-modda. Odob-axloqqa oid majburiyatlar**

institutga oʻqishga, ishga kirayotgan har bir shaxslar mazkur Qoida bilan yozma ravishda (imzo chektirib) tanishtiriladilar.

Xodim, talaba va doktorantlar:

- qonun hujjatlari va mazkur Qoida talablariga rioya etishga;

- doimo yuksaklikka intilish, halollik va adolat bilan hayot kechirish kabi oliyjanob fazilatlarni chuqur anglashga:

- odob-axloqqa oid milliy anʼanalarimiz, urf-odat va qadriyatlarimizni hurmat qilishga;

- oʻz ustilarida doimiy ravishda ishlash va qabul qilinayotgan qonun hujjatlarini muntazam ravishda oʻrganib borishga;

- oʻz vazifalarini vijdonan, professional darajada amalga oshirishga;

- institut obroʻ-eʼtibori va nufuziga dogʻ tushiradigan har qanday harakatlarni sodir etishdan oʻzini tiyishga;

- institut toʻgʻrisidagi axborotlardan uning manfaatlari va obroʻsiga ziyon yetkazish maqsadida foydalanmaslikka;

- institut mulkiga ehtiyotkorlik bilan munosabatda boʻlish (koʻchar va koʻchmas mulk, oʻsimlik va hayvonot dunyosiga va b.), shu jumladan, xizmat vazifasini bajarish uchun berilgan moddiy texnika vositalaridan toʻgʻri va tejamkorona foydalanishga;

- elektr energiyasi va suvni tejamkorona ishlatishga;

- biron-bir noxush voqea yoki hodisa roʻy bersa, u haqida zudlik bilan institut rahbariyatiga xabar berishga;

- belgilangan cheklovlar va taqiqlarga rioya qilish, oʻz vazifalarini ogʻishmay bajarishga, xodim, talaba va doktorantlarning shaxsiy va oilaviy muammolarini muhokama qilmaslikka, hech bir shaxs haqida jinsi, irqi, millati, tili, diniy eʼtiqodi, ijtimoiy kelib chiqishi va lavozimi haqida hamda boshqa xususiyatlaridan qatʼiy nazar notoʻgʻri fikr yuritmaslikka va uni kamsitmaslikka;

- xodim, talaba va doktorantlar, shuningdek, boshqa shaxslar haqida turli igʻvo, fitna, gʻiybat va boʻhtonlar uyushtirmaslikka va tarqatmaslikka;

- institut obroʻsi yoki nufuziga putur yetkazadigan nizoli vaziyatlarga yul qoʻymaslikka;

- xodim, talaba va doktorantning mehnat va oʻquv jarayonidagi saʼy- harakatlariga kasddan ziyon yetkazmaslikka;

- davlat organlari va mansabdor shaxslarning, shuningdek, institut rahbariyatining oʻz vakolatlari doirasida qabul qilgan (bergan) qarorlarini (topshiriqlarni) oʻz vaqtida va sifatli bajarishga;

- shaxsiy foydasi hamda oʻzgalar manfaatini koʻzlab oʻz mavqeini suisteʼmol qilmaslikka;

- xaqiqatni gapirishga, rahbarlar va boshqa xodimlarni chalgʻitmaslikka;

- mutasaddi xodimlarning ruxsatisiz turli reklama vositalarini oʻrnatmaslikka;

- kasbiy faoliyati davomida oʻzlariga maʼlum boʻlgan ularning oshkor etilganligi uchun qonun hujjatlarida belgilangan tartibda javob beriladigan axborotning saqlanishi va maxfiyligini taʼminlash yuzasidan barcha choralarni koʻrishga;

- sogʻlom turmush tarzini yuritish va atrofdagilarning sogʻligini saqlashga gʻamxoʻrlik qilish, estetik va ekologik madaniyatning oshishiga koʻmaklashishga;

- tanqidiy mulohazalarni bildirishga va obektiv qaror qabul qilishga, oʻz xato va kamchiliklarini anglash va bartaraf etishga;

- moddiy jihatdan yaxshi taʼminlanganligini turli yoʻllar bilan ataylab koʻz-koʻz qilmaslikka;

- axborot-resurs markazi xodimlari bilan xushmuomala boʻlishga, kitoblar va jihozlarga ehtiyotkorona munosabatda boʻlishga, u yerda uyali aloqa vositalarini oʻchirib qoʻyish yoki ovozsiz rejimga qoʻyishga, baland ovozda soʻzlashmaslik va atrofdagilarga xalaqit bermaslikka, qogʻoz, saqich va boshqa chiqindilarni qoldirib ketmaslikka, kitoblarni olish va topshirish tartib-qoidalariga rioya qilishga;

- sport majmuasiga sport kiyimi va poyabzalida kirishga;

- sport inventarlariga nisbatan ehtiyotkorona munosabatda boʻlishga, mashgʻulotlardan keyin sport inventarlarini belgilangan joylarga qayta topshirishga;

- sport majmuasining belgilangan tartib-qoidalariga rioya qilishga;

- institut auditoriyalari, binolari va binolarga tutashgan hududda tozalikni saqlashga;

- hududni ifloslantirmaslik, chiqindilarni joylarda qoʻyilgan maxsus qutilarga tashlashga;

- shaxsiy avtomobilni taqiqlangan joyda qoldirmaslik, yoʻl harakati qoidalarini buzmaslik va mensimaslikka (beparvo boʻlish), shuningdek, transport vositalaridan foydalanishda xavf-xatar yaratmaslikka;

- ish (oʻqish) dan tashqari vaqtda umumiy qabul qilingan odob-axloq normalariga rioya etishlari, gʻayri ijtimoiy xatti-harakatlarga yoʻl qoʻymaslikka majbur.

**27-modda. Odob-axloqqa oid qoʻshimcha talablar**

**a) talabalar:**

- nutq madaniyatini doimiy takomillashtirib borishga;

- talabalarning oʻz-oʻzini boshqarish tizimini faol qoʻllab-quvvatlash va mustahkamlash, ijodiy faoliyatni rivojlantirish va jamoaviy madaniyatni oʻstirishga;

- pedagog xodim bilan boshqa talabalarning bahosini muhokama qilmaslikka;

- yozma ishlarni himoya qilish va reyting nazoratiga doir tartib-qoidani bajarish vaqtida chetdan yordam olmaslik, oʻzgalarga yordam koʻrsatmaslikka;

- boshqa shaxslar tomonidan tayyorlangan topshiriqlar yoki yozma ishlarni oʻz nomidan topshirmaslikka;

- mashgʻulotlarni sababsiz oʻtkazib yubormaslikka va darslarga sababsiz kechikib kelmaslikka;

- oʻquv mashgʻulotlari vaqtida universitet hududida behuda yurmaslikka;

- dars mashgʻulotlari oʻtilayotgan vaqtda fakultet dekani, dekan oʻrinbosari, guruh murabbiysining ruxsatisiz universitet hududidan ketib qolmaslikka;

xodim, talaba yoki doktorant bilan nizoli vaziyat yuzaga kelganda oʻz hissiyotlarini jilovlashga va mazkur vaziyatni koʻrib chiqish boʻyicha tegishli boʻlinma va xodimlarga (murabbiy (tyutor), dekan, Oʻzbekiston yoshlar ittifoqi boshlangʻich tashkiloti, institut jamoatchilik tashkilotlariga) murojaat qilishga;

- oʻquv jarayonida faol, eʼtiborli boʻlishga va pedagog xodimning koʻrsatmalariga qatʼiy rioya qilishga;

- dars vaqtida gaplashmaslik hamda dars mashgʻulotiga taalluqli boʻlmagan ishlar bilan shugʻullanmaslikka;

- jihozlarga ehtiyotkorona munosabatda boʻlish, stol va stullarga yozmaslikka;

- qogʻoz, saqich va boshqa keraksiz narsalarni auditoriyada qoldirib ketmaslikka;

- mashgʻulotlar davomida ovqatlanmaslik, saqich chaynamaslikka, shuningdek, shaxsiy kompyuter va boshqa kommunikatsiya vositalaridan faqat pedagog xodim ruxsati bilan foydalanishga;

-pedagog xodimga mashgʻulotlar vaqtida savol yoki iltimos bilan qoʻl koʻtargan holda va ruxsat berilganidan soʻng murojaat qilishga;

-umumiy ovqatlanish joylarida taomlarga buyurtma berish va olishda navbat tartibiga hamda belgilangan qoidalarga rioya qilishga;

-talabalar turar joyi Ichki tartib qoidasiga qatʼiy rioya qilishga;

-jamoat xavfsizlik manfaatlaridan kelib chiqib, imkon darajasida institutga jamoat transportida kelishga;

**b) xodimlar:**

-oʻz xizmat joyidagi tartib-intizomga va institut ichki mehnat tartib qoidalariga rioya qilishga;

-taʼtildan oldin yoki mehnat shartnomasi bekor qilinganda oʻz xizmat joyini talabga javob beradigan holatda qoldirishga, oʻz zimmasidagi texnika vositalari va boshqa materiallarni, oʻziga topshirilgan, lekin hali yakunlanmagan vazifalarni boshqa shaxsga topshirmaslikka;

-telefon orqali muloqot qilishda muomala madaniyati va axborot taqdim etish qoidasiga rioya qilishga (jumladan, suhbatni eng avval rasmiy tarzda salomlashishdan boshlab, soʻng oʻz xizmat muassasasi, lavozimi hamda familiyasi, ismi, otaismini aytib, maqsadga oʻtish lozim. Taqdim etilayotgan axborot maksimal qisqa, loʻnda va aniq boʻlishi kerak, soʻralayotgan maʼlumot suhbat jarayonida izlanishi tufayli telefon tarmogʻini band qilishga yoʻl qoʻyilmaydi, zarurat boʻlsa, qayta qoʻngʻiroqni amalga oshirish mumkin);

-yoshlarni vatanparvarlik ruhida tarbiyalashga;

-yoshlar orasida sogʻlom turmush tarzini qaror toptirish, ularni ichkilikbozlik va giyohvandlik illatlaridan, boshqa turli halokatli tahdidlar hamda biz uchun yot boʻlgan ekstremistik taʼsirlardan, “ommaviy madaniyat” xurujlaridan ogoh qilib borishga;

-taʼlim oluvchilarni maʼnaviy-axloqiy tarbiyalashda va maʼrifiy ishlarning samarali shakl hamda uslublarini ishlab chiqishga koʻmaklashishga;

-oʻz xizmat vazifalarini vijdonan bajarishga shubha tugʻdiradigan xatti-harakatlarni qilmaslikka, talabalar bilan oʻz hamkasblarini kasbiy va shaxsiy kamchiliklarini muhokama qilmaslikka;

-talabalarni asossiz oʻquv mashgʻulotlaridan chiqarib yubormaslikka, shuningdek, talabaga institut talabalar safidan chetlashtirish (kursdan kursga qoldirish) yoki talabaning majburan oʻqishdan voz kechishiga undash bilan qoʻrqitmaslikka, uning asossiz talabalar safidan chetlashtirilishiga (kursdan-kursga qoldirilishiga) olib kelmaslikka;

-akademik guruhda (kursda) talabalar hulqining umumiy madaniy holati haqida fakultet dekaniga kerak boʻlgan hollarda taʼsir choralari koʻrish lozimligi yuzasidan yozma maʼlumot taqdim etish kabi talablarni bajaradilar.

**8-BOB. RAGʻBATLANTIRISh VA ChORA KOʻRISh TARTIBI**

**28-modda. Xodim va talabalarni ragʻbatlantirish**

Oʻquv yili davomida mazkur Qoidaga toʻla rioya qilgan, institutda yuksak maʼnaviy-axloqiy muhitning yanada qaror topishi va mustahkamlanishiga oʻz hissasini qoʻshgan xodim va talabalar rahbariyat, fakultet dekani, kafedra mudirlari va boshqa tarkibiy boʻlinma rahbarlari tavsiyasiga binoan belgilangan tartibda moddiy yoki maʼnaviy ragʻbatlantirilishlari mumkin.

**29-modda. Qoidaga rioya qilishning attestatsiya va boshqa jarayonlar uchun ahamiyati**

Xodimlar tomonidan mazkur Qoidaga rioya etilishi attestatsiyalar oʻtkazishda, yuqori va boshqa lavozimlarga tayinlash (kareraviy oʻsish) uchun kadrlar zaxirasini shakllantirishda hisobga olinadi.

 **30-modda. Odob-ahloq qoidalarini buzganlik uchun javobgarlik**

Institut xodim, talaba va doktoranti tomonidan mazkur tartib qoidalarining buzilishi uni belgilangan tartibda javobgarlikka tortishga asos boʻlib xizmat qiladi.

 **31-modda. Odob-ahloq va ichki tartib-qoidalarning oʻzaro munosabati**

Institutning xodim, talaba va doktorantlari mazkur Qoidani buzganida, ularga nisbatan institut Ichki tartib qoidalarining tegishli boblarida qayd etilgan choralar qatʼiy qoʻllaniladi.

**9-BOB. ODOB-AXLOQ KOMISSIYASI FAOLIYATINI TAShKIL ETISh**

**32-modda. Odob-axloq komissiyasi**

Mazkur Qoida xodim, talaba va doktorantlar tomonidan buzilishiga oid masalalar institut odob-axloq komissiyasi tomonidan koʻrib chiqiladi.

Odob-axloq komissiyasi qabul qilingan odob-axloq komissiyasi toʻgʻrisidagi nizom, mazkur Qoidalar hamda institut rektorining buyruqlari asosida faoliyat olib boradi.

Shuningdek, Odob-axloq komissiyasi institut rektorining koʻrsatmasi boʻyicha;

-xizmat tekshiruvi natijalariga koʻra;

-oʻz tashabbusi bilan;

-institutning xodim, talaba va doktorantlaridan, shuningdek, institutga kelib tushgan axborot asosida ham ushbu turdagi masalalarni koʻrib chiqadi.

Odob-axloq komissiyasi kamida 5 kishidan iborat tarkibda tuziladi.
Odob-axloq komissiyasining maqsadi, vazifalari, funksiyalari, huquqlari va uning faoliyatini tashkil etish bilan bogʻliq boshqa masalalar institut rektori tomonidan tasdiqlangan “Odob-axloq komissiyasi toʻgʻrisida”gi nizomda belgilanadi.

**33-modda. Odob-axloq komissiyasi xulosasi**

Odob-axloq tartibining buzilishi holatlarini Odob-axloq komissiyasi tomonidan koʻrib chiqish natijalari boʻyicha intizomiy yoki boshqa tarzdagi qoida buzilishlarining mavjudligi (mavjud emasligi) toʻgʻrisida xulosa chiqariladi. Ayni vaqtda institut rektoriga koʻrib chiqishi uchun qoidabuzar xodim, talaba va doktorantni javobgarlikka tortish toʻgʻrisida taklif kiritiladi. Yoʻl qoʻyilgan qoida buzilishining xususiyatini hisobga olgan holda Odob-axloq komissiyasi xodim, talaba va doktorantga nisbatan Odob-axloq tartibining buzilishiga yoʻl qoʻymaslik toʻgʻrisidagi ogohlantirish bilan cheklanishi mumkin,

Odob-axloq tartibiga rioya etmagan xodim, talaba va doktorantni intizomiy javobgarlikka tortish boʻyicha buyruq loyihasi fakultet dekani va dekan oʻrinbosarlari (talabalarga nisbatan), kadrlar boʻlimi (xodimlar va doktorantlarga nisbatan) tomonidan tayyorlanadi.

Xodim, talaba va doktorantlar oʻzlari yoʻl qoʻygan qoida buzilishi, qoida buzilishining koʻrib chiqilishi jarayoni haqida axborotni olish va oʻzini himoya qilish uchun dalillarni taqdim etish, shuningdek, institut qarorlari yuzasidan belgilangan tartibda shikoyat qilish huquqiga egadirlar.

 **34-modda. Jamoatchilik nazorati**

Xodim, talaba yoki doktorantning xulq-atvori ustidan jamoatchilik nazoratini taʼminlash maqsadida, mazkur Qoidaga rioya etmaganlik holatlari institut Kasaba uyushmasi qoʻmitasi, Xotin-qizlar masalalari boʻyicha maslahat kengashlari va Oʻzbekiston yoshlar ittifoqi boshlangʻich tashkilotida ham muhokama qilinishi amaliyoti joriy etilishi mumkin.

**10-BOB. YAKUNIY QOIDA**

**35-modda. Qoidaning kuchga kirishi hamda unga oʻzgartish va qoʻshimchalar kiritish**

Mazkur Odob-axloq qoidalari institut Kengashi aʼzolari tomonidan tasdiqlanganidan soʻng kuchga kiradi va unga oʻzgartirish hamda qoʻshimchalar kiritish institut

 Kengashi qaroriga binoan amalga oshiriladi.